Duduzane se aansoek om ontslag geweierDuduzane Zuma en sy regsverteenwoordiger, adv. Mike Hellens SC, in die Randburg-landdroshof. (Foto: Karen Sandison/ANA) Die Randburg-landdroshof het Vrydag Duduzane Zuma se aansoek om ontslag teen die aanklag van strafbare manslag teen hom, van die hand gewys. Zuma, seun van oudpres. Jacob Zuma, staan tereg op aanklagte van strafbare manslag en roekelose en nalatige bestuur in verband met ŉ ongeluk op 1 Februarie 2014 waarin Phumzile Dube dood is nadat Duduzane se luukse Porsche 911 met die minibus-taxi gebots het waarin sy gery het. Adv. Mike Hellens (SC), Zuma se regsverteenwoordiger, het vroeër die week die aansoek om ontslag gebring en aangevoer dat die staat in gebreke gebly het om die klagte van strafbare manslag en nalatigheid te bewys. Volgens hom het die staat nie getuies of getuienis om op staat te maak om sy saak te bewys nie. In sy aansoek om ontslag het hy gesê omdat die staat se saak swak is en daar nie gronde vir skuldigbevinding is nie, mag Duduzane nie opgeroep word om self te getuig nie. So ’n besluit sal volgens hom ongrondwetlik wees en ruimte skep dat Duduzane homself in die proses inkrimineer. “Die staat het niks en ons gaan nêrens met die saak nie,” het Hellens aangevoer. Noudat die aansoek van die hand gewys is, sal die verhoor teen Zuma voortgaan. Hou Maroela Media dop vir meer.